Калі гаварыць пра вынікі правядзення WorldSkills Belarus — 2016, то больш за 200 навучэнцаў і студэнтаў з устаноў прафесійна-тэхнічнай, сярэдняй спецыяльнай і вышэйшай адукацыі, а таксама маладых рабочых, спецыялістаў прадпрыемстваў нашай краіны спаборнічалі ў кампетэнцыях у галіне прамысловасці і будаўніцтва, сферы паслуг і тэхналогіі моды, IT і транспартных тэхналогій. Акрамя беларускіх канкурсантаў, у спаборніцтвах прынялі ўдзел 33 прадстаўнікі яшчэ 6 краін: Расійскай Федэрацыі, Рэспублікі Казахстан, Украіны, Фінляндыі, Швейцарыі, Паўднёвай Карэі. У параўнанні з Першым нацыянальным чэмпіянатам колькасць кампетэнцый павялічылася да 11: “Выраб мэблі”, “Цяслярскія работы”, “Электрамантажныя работы”, “Малярныя і дэкаратыўныя работы”, “Сухое будаўніцтва і тынковачныя работы”, “Сантэхніка і ацяпленне”, “Тэхніка халадзільных установак і кандыцыяніравання паветра”, “Графічны дызайн”, “Праграмнае забеспячэнне для бізнесу”, “Вэб-дызайн”, “Кузаўны рамонт аўтамабіля”. Майстэрства канкурсантаў ацэньвала больш за 260 экспертаў, сярод якіх — акрэдытаваныя эксперты WorldSkills International. Ацэньванне ходу і вынікаў выканання конкурсных заданняў праводзілася пры дапамозе сістэмы інфармацыйнай падтрымкі конкурсу (CIS). У рамках чэмпіянату былі праведзены спаборніцтвы сярод вучняў устаноў агульнай сярэдняй адукацыі JuniorSkills Belarus, Міжнародная канферэнцыя “Прафесійны патэнцыял моладзі як эфектыўны рэсурс эканамічнага і сацыяльнага развіцця сучаснага грамадства”. Для павышэння папулярнасці і растлумачэння сацыяльнай значнасці рабочых прафесій для школьнікаў былі арганізаваны майстар-класы, інтэрактыўныя прафарыентацыйныя пляцоўкі “Усе грані прафесіі”, дзе былі прадстаўлены розныя прафесіі, падрыхтоўку па якіх ажыццяўляюць установы адукацыі нашай краіны. Пераможцамі ІІ Рэспубліканскага конкурсу прафмайстэрства WorldSkills Belarus — 2016 сталі 105 канкурсантаў, у тым ліку 13 з іншых краін. 87 пераможцаў чэмпіянату з ліку навучэнцаў і студэнтаў атрымалі прэміі спецыяльнага фонду Прэзідэнта Рэспублікі Беларусь па сацыяльнай падтрымцы адораных навучэнцаў і студэнтаў і занесены ў банк даных адоранай моладзі.